Diari Oficial de la Generalitat Valenciana


Sumari del DOGV 5166, del 30-12-2005 (2005/14653)

RESOLUCIÓ de 19 de desembre de 2005, de la Conselleria de Territori i Habitatge sobre la declaració d'àrea de rehabilitació del centre històric de la Torre d'En Besora (Castelló).
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   5166

Data del DOGV
:   30-12-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/14002


Data del document
:   19-12-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Torre d'en Besora, la
    * renovació urbana
    * protecció del patrimoni
    * pla d'urbanisme
    * patrimoni arquitectònic

RESOLUCIÓ de 19 de desembre de 2005, de la Conselleria de Territori i Habitatge sobre la declaració d'àrea de rehabilitació del centre històric de la Torre d'En Besora (Castelló). [2005/X14402]
  
Antecedents de fet
  
Primer. El 2 d'agost de 2005 té entrada en el registre del Servei Territorial de la Conselleria de Territori i Habitatge un escrit i diversa documentació de l'Ajuntament de la Torre d'En Besora pel qual se sol·licita la declaració d'àrea de rehabilitació del centre històric de la localitat. Aquesta sol·licitud va ser aprovada pel ple en sessió realitzada el 24 de gener de 2005.
  
Segon. El centre històric de la Torre d'En Besora no té antecedents com a àrea de rehabilitació.
  
El tipus d'edificació en aquesta àrea respon a la tipologia tradicional d'habitatge entre mitgeres, de planta baixa i dues altures amb buits verticals, coberta de teula àrab amb ràfols de 2 o 3 filades volades de rajola i murs de maçoneria, majoritàriament sense esquerdar, emblanquinats directament.
  
Es troben en la zona edificis o conjunts arquitectònics d'interés com l'Ajuntament i l'església de Sant Bertomeu.
  
En general, l'estat dels edificis és deficient amb patologies estructurals, danys en cobertes i en alguns casos, mancances en les condicions d'habitabilitat. L'Ajuntament amb la declaració d'àrea pretén recuperar i potenciar les característiques de l'arquitectura popular de la zona i adequar el parc residencial existent a les condicions d'habitabilitat i a les exigències tècniques, constructives i de seguretat necessàries.
  
En l'àmbit del centre històric s'han eliminat edificacions de construcció relativament recent per la qual cosa es considera una zona homogènia com a àrea de rehabilitació.
  
Tercer. La població de la Torre d'En Besora és d'aproximadament 184 habitants. L'àmbit de l'àrea proposada comprén el nucli històric del municipi amb una superfície de 1.479 ha del total del nucli urbà de 4.166 ha. L'àmbit de l'àrea objecte de declaració afecta 135 habitants, el que comporta un 73,37% de la població.
  
Quart. Per a promoure la rehabilitació i regeneració del centre històric, l'Ajuntament de la Torre d'En Besora té previst adoptar com a mesura específica per a incentivar i ordenar la rehabilitació en l'àmbit de l'àrea proposada la següent:
  
Exempció de l'impost d'ocupació de terrenys d'ús públic.
  
En el mateix sentit, l'Ajuntament es compromet a posar a disposició dels interessats els serveis tècnics i jurídics de què disposa com també a facilitar la tramitació administrativa.
  
Cinquè. L'Ajuntament disposa d'un Pla d'ordenació urbana aprovat definitivament el 16 de maig de 2003, dedicat en la major part al nucli urbà residencial. Per tant, disposa d'un instrument suficient per a mantenir les característiques tradicionals del nucli històric tant en actuacions de tipus urbanístic com edificatori.
  
Sisè. El 25 de novembre de 2005 s'emet un informe del Servei Territorial d'Habitatge i Projectes Urbans, en el qual s'indica que la delimitació de l'àrea proposada es considera homogènia i coherent, i és conforme i adequada per a la declaració d'àrea de rehabilitació en centre històric segons el que estableixen l'article 59 del Decret 92/2002, de 30 de maig, i l'article 40 de l'Ordre de 15 de novembre de 2002, sobre el desenvolupament i la tramitació de les mesures de finançament d'actuacions protegides en matèria d'habitatge i de sòl per al període 2002-2005.
  
Setè. El 12 de desembre de 2005 s'emet un informe de l'Àrea d'Habitatge i Projectes Urbans en el qual es conclou que es reuneixen els requisits especificats en el Decret 92/2002 per a declarar l'àrea de rehabilitació.
  
Vuitè. El 13 de desembre de 2005, el director general d'Habitatge i Projectes Urbans proposa la resolució sobre la declaració d'àrea de rehabilitació del centre històric de la Torre d'En Besora.
  
Fonaments de dret
  
Primer. D'acord amb el que estableix l'article 59.3 del Decret 92/2002, de 30 de maig, del Govern Valencià, sobre actuacions protegides en matèria d'habitatge i de sòl per al període 2002/2005, es consideren criteris preferents per a la declaració d'àrees de rehabilitació en centres històrics:
  
Que la zona tinga interés històric, urbanístic, arquitectònic i ambiental, o que estiga declarada o incoada com bé d'interés cultural amb la classificació de conjunt històric.
  
Que es tracte dels nuclis antics de municipis o nuclis de població de menys de 2.000 habitants.
  
Segon. Segons el parer d'aquesta Conselleria, ambdues circumstàncies es compleixen ja que, a més de disposar d'interés històric, urbanístic, arquitectònic i ambiental, antecedent de fet segon, es tracta d'un municipi de menys de 2.000 habitants, antecedent de fet tercer.
  
Tercer. En l'article 59.5 del Decret 92/2002 s'indica que la declaració d'àrees de rehabilitació en centres històrics es realitzarà mitjançant una resolució del conseller d'Obres Públiques, Urbanisme i Transports.
  
Quart. En els articles 39 i 40 de l'Ordre de 15 de novembre de 2002 del conseller d'Obres Públiques, Urbanisme i Transports sobre el desenvolupament i tramitació de les mesures de finançament d'actuacions protegides en matèria d'habitatge i de sòl per al període 2002-2005, es regula la documentació necessària per a la declaració d'àrea de rehabilitació i la presentada per l'Ajuntament es troba adequada a aquesta.
  
Cinquè Per mitjà del Decret 131/2004, de 27 d'agost, del Consell de la Generalitat es va determinar el nombre i la denominació de les conselleries en què s'organitza l'administració de la Generalitat.
  
En el Decret 8/2004, de 3 de setembre, del president de la Generalitat, es van assignar les competències en matèria d'habitatge a la nova Conselleria de Territori i Habitatge.
  
En el Decret 133/2004, de 3 de setembre, del Consell de la Generalitat, pel qual s'estableix l'estructura orgànica de la Presidència i de les conselleries de l'administració de la Generalitat, s'estableix que les funcions en matèria de plans d'habitatge, rehabilitació, accions concertades relatives a habitatge i règim jurídic seran exercides per la Direcció General d'Habitatge i Projectes Urbans, la qual pertany a la Conselleria de Territori i Habitatge.
  
Vistos la Llei 30/1992, de 26 de novembre, de règim jurídic de les administracions públiques i del procediment administratiu comú, el Decret 92/2002, de 30 de maig, del Govern Valencià sobre mesures de finançament d'actuacions protegides en matèria d'habitatge i de sòl del període 2002-2005, l'informe tècnic de l'Àrea d'Habitatge i Projectes Urbans, i també la resta de legislació de general i pertinent aplicació, resolc:
  
Primer. Declarar àrea de rehabilitació el centre històric de la Torre d'En Besora, la delimitació de la qual se fixa en plànol adjunt i coincideix amb la proposta municipal. Aquesta haurà de quedar reflectida en uns cartells indicatius segons el Manual d'identitat visual corporativa que haurà de col·locar l'Ajuntament segons instruccions d'aquesta Conselleria.
  
Segon. Considerar d'aplicació les ajudes establides per l'article 59 del Decret 92/2002, de 30 de maig, del Govern Valencià per a les actuacions protegides que s'efectuen en aquest àmbit.
  
Contra aquesta resolució, que posa fi a la via administrativa, es pot interposar recurs contenciós administratiu davant el jutjat contenciós administratiu de València, en el termini de dos mesos, comptadors des de l'endemà d'aquesta notificació, segons els articles 8.3 i 46.1 de la Llei 29/1998, de 13 de juliol, reguladora de la jurisdicció contenciosa administrativa.
  
Tot això sense perjudici que es puga exercir qualsevol altre recurs que s'estime oportú.